ระวัง!เก็งหุ้นเล็ก
ดัชนีตลาดวานนี้พยายามทำขึ้นไปได้แค่
30 ต.ค. 2565

โดย..นายกระทิง&amp;หญิงฟลอร์
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 18 พ.ย. 2554
ดัชนีตลาดวานนี้พยายามทำขึ้นไปได้แค่ 999 จุด แล้วถูกสอยลงมาปิด 993.38 จุด ร่วง 3.73 จุด มูลค่าซื้อขาย 23,622 ล้านบาท การขายของต่างชาติการเมืองเป็นความกังวล 
ต่างชาติกลับมาขายติดต่อกันเป็นวันที่ 2 จำนวน 891 ล้านบาท สถาบันกองทุน และพอร์ตเทรดโบรกเกอร์ก็ช่วยกันขาย มีเพียงรายย่อย–รายใหญ่ที่ช่วยกันซื้อประคองตลาด 1,085 ล้านบาท 
แรงส่งหุ้นแบงก์และพลังงาน ช่วงนี้เบาลง หลังแจ้งผลประกอบการไตรมาส 3 ทำให้หมดข่าวเล่นหุ้น 2 กลุ่มนี้ขอพักตัว แล้วสลับหุ้นขนาดกลางเล็ก ขึ้นมาเก็งกำไรแทน...หุ้นเก็งกำไรพวกนี้หวือหวาต้องระวัง ขึ้นได้เพราะข่าว รับข่าวแล้วต้องรีบทิ้งไม้แรกๆ ไม่งั้นติดดอยยาว หากตัดใจไม่ได้
เผลอแวบเดียว ราคาน้ำมันดิบไลต์ที่นิวยอร์ก ทะลุขึ้นไปเหนือ 100 เหรียญสหรัฐ/บาร์เรล แต่ราคาหุ้นพลังงานวิ่งแรงนำหน้าแล้ว ทั้งหุ้นบางจาก (BCP) และไทยออยล์ (TOP) รออ่อนตัวเป็นจังหวะเก็บ 
หุ้นโรงพยาบาล เป็นอีกกลุ่มที่ปลอดภัยและน่าสนใจหลังน้ำลดคนกลับมารักษ์สุขภาพมากขึ้น 
ตลาดเตือนผู้ถือหุ้น อสมท (MCOT) ศึกษาข้อมูลก่อนเข้าร่วมประชุมวิสามัญอย่างรอบคอบ เพราะวาระรอบนี้สำคัญ การปลดบอร์ดทั้งหมดมีผลต่อเนื่องถึงการบริหาร 
BIG C (บิ๊กซี ซูเปอร์เซ็นเตอร์) เลื่อนวันประชุมวิสามัญผู้ถือหุ้นอ้างเหตุผลน้ำท่วม แต่เบื้องหลังเกิดเกาเหลาของผู้ถือหุ้นใหญ่ 2 ฝ่าย คุยกันไม่ลงตัวเรื่องการเพิ่มทุน หากฝั่งฝรั่งเศสยังคงยืนยันจัดวันที่ 17 พ.ย. ฝ่ายไทยไม่ยกมือโหวตผ่านให้แน่นอน... ถอยก่อนดีกว่า
งาน Moner Expo ที่ จ.เชียงใหม่ เริ่มแล้วตั้งแต่วันนี้-20 พ.ย.นี้ ที่ศูนย์การค้าเซ็นทรัลพลาซ่า งานนี้ บล.โกลเบล็ก ขนทีมมาร์เก็ตติงไปร่วมให้ข้อมูลผู้ลงทุนคึกคักทั้งตลาดหุ้น ทองคำ นักลงทุนเจียงใหม่ หรือใกล้เคียงไม่ควรพลาดนะเจ้า